Nga komà nchijòn,
jñà xi̱ta̱ xi tsibìtsa̱jna ján xijngoaà ndáchikon,
kijtseè nga tà jngoò chitso kijna xi kiìko̱ xi̱ta̱,
ta̱nga Jesús mìkiì tsejèn jahasꞌen ya̱ chitso.
Tà jñà xi̱ta̱ xi kotaꞌyàtꞌaà‑la̱ jahasꞌen nga kiì.
Ta̱nga ijchò chitso xi kjꞌei̱í xi ya̱ inchrobà‑ne na̱xa̱ndá Tiberias;
ya̱á chincha chrañà i̱ꞌnde ñánda tsakjèn i̱nchra̱jín xi̱ta̱ xi ꞌòn jmiì ma‑ne,
kꞌe̱ nga jè Jesús kitsjaà‑la̱ kjo̱ndaà Nainá.
Jñà xi̱ta̱,
kꞌe̱ nga kijtseè nga mì yá tjín Jesús ko̱ xi̱ta̱ xi kotaꞌyàtꞌaà‑la̱,
kꞌe̱é jahasꞌen jñà chitso koi,
kiì kátsji Jesús ján na̱xa̱ndá Capernaum.
Xi̱ta̱ koi,
kꞌe̱ nga jye ijchò ján xijngoaà ndáchikon,
ya̱á kiskaàjiìn Jesús kitsò‑la̱:
―Maestro,
¿mé na̱chrjein jꞌi̱i i̱jndé?
Kiìchja̱ Jesús,
kitsò‑la̱:
―Xi nguì o̱kixi̱,
kꞌoa̱á xan‑nò,
mìtsà koi xá binchaàtsji‑ná nga kiꞌyaà kjo̱xkón‑ndaà xi kisꞌiaàn,
koií‑né nga kisìkjèn‑nò skanda kó nga kjòskioò.
Kì koi nìxátjiò tsojmì xi fehetꞌaà.
Jè ti̱xátjiò tsojmì xi síkíjnakon ini̱ma̱‑ná ni̱ta̱ kjé‑né,
jè xi ꞌa̱n tsjá xi Kiꞌndí‑la̱ Xi̱ta̱ xan‑la̱ yijo‑na̱.
Na̱ꞌèn‑ná xi Nainá jè kitsjaà‑na kjo̱tíxoma kjoa̱ xi sꞌiaàn.
Xi̱ta̱ koi,
kiskònangui,
kitsò‑la̱ Jesús:
―¿Mé xi sꞌe̱n‑je̱n nga ko̱ma si̱xá‑la̱je̱n Nainá koni sꞌín mejèn‑la̱ jè?
Jesús kitsò‑la̱:
―Xá‑la̱ Nainá,
jè‑né nga ko̱kjeiín‑nò i̱tꞌaà tsꞌe̱ xi Nainá kisìkasén.
Xi̱ta̱ koi,
kitsò‑la̱ Jesús:
―¿Mé kjo̱xkón ndaà xi ko̱kó‑náje̱n mé‑ne kꞌe̱ nga jcha̱‑je̱n ko̱kjeiín‑na̱je̱n?
¿Mé xi ma‑lè ꞌnì?
Jñà xi̱ta̱ jchínga kjìn‑na̱je̱n tsakjèn i̱nchra̱jín xi ꞌmì maná,
ján i̱ꞌnde i̱tꞌaà xìn ñánda nangui kixì choòn.
Koni sꞌín tjítꞌaà Xo̱jo̱n‑la̱ Nainá nga tsò:
“I̱nchra̱jín xi nchrobá‑ne ngajmiì kitsjaà‑la̱ nga kisìkjèn.”
Kiìchja̱ Jesús kitsò‑la̱:
―Xi nguì o̱kixi̱ xi xan‑nò,
mìtsà jè Moisés kitsjaà‑nò i̱nchra̱jín xi ngajmiì inchrobà‑ne;
jè Na̱ꞌèn‑na̱ xi tsjá‑nò xi nguì i̱nchra̱jín xi ngajmiì nchrobá‑ne.
I̱nchra̱jín xi tsjá Nainá,
jè xi jye itjojen‑ne ngajmiì,
jè xi tsjá‑la̱ kjoa̱binachon jñà xi̱ta̱ i̱sòꞌnde.
Xi̱ta̱ koi kitsò:
―Na̱ꞌèn,
kjitꞌaà na̱chrjein tjiì‑náje̱n i̱nchra̱jín koi.
Jesús,
kitsò‑la̱:
―ꞌA̱n‑ná i̱nchra̱jín xi síkíjnakon ini̱ma̱‑la̱ xi̱ta̱.
Jè xi ꞌa̱n kji̱nchrobàtꞌaà‑na̱,
mì ti̱ kiì ko̱hijò‑la̱.
Jè xi ko̱kjeiín‑la̱ i̱tꞌaà tsꞌa̱n,
mì ti̱ kiì ko̱xíndá‑la̱ ni̱ta̱ kjé‑ne.
Jyeé o̱kixan‑nò,
jñò na̱sꞌín titsa̱ꞌyaà‑ná mìkiì mokjeiín‑nò.
Ngatsꞌiì xi̱ta̱ xi ꞌa̱n tsjá‑na Na̱ꞌèn‑na̱,
ꞌa̱án nchrobátꞌaà‑na̱;
ko̱ jñà xi ꞌa̱n nchrobátꞌaà‑na̱ mìkiì ochrjenguia.
ꞌA̱n,
mìtsà koi xá itjojen‑na̱ ngajmiì nga kꞌoa̱sꞌín sꞌiaàn koni sꞌín mejèn‑na.
Kꞌoa̱á sꞌín sìkitasoàn koni sꞌín mejèn‑la̱ Na̱ꞌèn‑na̱ xi kisìkasén‑na.
Jè xi mejèn‑la̱ Na̱ꞌèn‑na̱ xi kisìkasén‑na̱,
nga ni̱jngoò xi̱ta̱ chi̱ja xi ꞌa̱n tsjá‑na̱.
ꞌA̱n siìkjaáya‑la̱ i̱tꞌaà tsꞌe̱ kjoa̱ biyaà kꞌe̱ nga kjoe̱hetꞌaà na̱chrjein.
Koi xi mejèn‑la̱ jè xi kisìkasén‑na:
ngatsꞌiì xi̱ta̱ xi skoe̱xkon‑na nga Kiꞌndí‑la̱ Nainá ꞌmì‑na ko̱ ko̱kjeiín‑la̱ i̱tꞌaà tsꞌa̱n,
sꞌe̱é‑la̱ kjoa̱binachon.
ꞌA̱n siìkjaáya‑la̱ kꞌe̱ nga kjoe̱hetꞌaà na̱chrjein.
Jñà xi̱ta̱ judío kꞌe̱é tsibítsꞌia̱ nga kiìchja̱jno‑la̱ Jesús,
koií kjoa̱‑la̱ nga kitsò:
“ꞌA̱n‑ná i̱nchra̱jín xi ngajmiì nchrobá‑ne.”
Kitsò‑la̱ xíkjín:
―¿A mìtsà jè Jesús,
xi ti‑la̱ ma José?
Yaxkon‑ná na̱ꞌèn‑la̱ ko̱ nea̱‑la̱.
¿Mé‑ne tsò‑ne nga ngajmiì itjojen‑ne?
Kꞌe̱é kitsò Jesús:
―Kiì kꞌoa̱sꞌín nokjoàjno‑ná.
Ni̱jngoò xi̱ta̱ xi ko̱ma kji̱nchrobàtꞌaà‑na tsà mìtsà jè Na̱ꞌèn‑na̱ xi kisìkasén‑na kji̱nchrobàko̱,
mé‑ne nga ꞌa̱n siìkjaáya‑la̱ kꞌe̱ nga kjoe̱hetꞌaà na̱chrjein.
Xi̱ta̱ xi kiìchja̱ ngajo‑la̱ Nainá,
kꞌoa̱á tsò xo̱jo̱n xi kiskiì nga tsò:
“Jè sobà Nainá ko̱kòya yije‑la̱ xi̱ta̱.”
Kꞌoa̱á sꞌín ma‑ne nga ngatsꞌiì xi̱ta̱ xi ꞌnchré‑la̱ Na̱ꞌèn‑na̱ ko̱ xi machi̱ya‑la̱ i̱tꞌaà tsꞌe̱,
ꞌa̱án nchrobátꞌaà‑na̱.
’Ni̱ sa̱á jngoò xi̱ta̱ xi beèxkon Na̱ꞌèn‑ná.
Ta̱jngoò jè beèxkon xi Nainá kisìkasén.
Xi nguì o̱kixi̱ xi xan‑nò:
Jè xi ko̱kjeiín‑la̱ i̱tꞌaà tsꞌa̱n sꞌe̱é‑la̱ kjoa̱binachon ni̱ta̱ kjé‑ne.
ꞌA̱n‑ná i̱nchra̱jín xi síkíjnakon ini̱ma̱‑la̱ xi̱ta̱.
Jñà xi̱ta̱ jchínga kjìn‑nò tsakjèn i̱nchra̱jín xi ꞌmì maná ya̱ i̱ꞌnde i̱tꞌaà xìn ñánda nangui kixì choòn,
ta̱nga tákó kꞌen‑né.
Jè i̱nchra̱jín xi kꞌoa̱ xan‑nò xi nchrobájen‑ne ngajmiì.
Ko̱ jè xi ko̱kje̱n i̱nchra̱jín jè mìkiì ki̱yá.
ꞌA̱n‑ná i̱nchra̱jín xi tíjnakon xi itjojen‑ne ngajmiì.
Tsà yá xi ko̱kje̱n i̱nchra̱jín jè,
sꞌe̱é‑la̱ kjoa̱binachon ni̱ta̱ kjé‑ne.
Jè i̱nchra̱jín xi ꞌa̱n tsja,
jè yijo‑na̱.
Koií kꞌoa̱sꞌín tsjaà‑na nga ꞌa̱n ki̱yátjì‑la̱ xi̱ta̱ i̱sòꞌnde mé‑ne nga kítsa̱jnakon‑ne.
Jñà xi̱ta̱ judío xki̱ xi ján tsajoóko̱ xíkjín,
kitsò:
―¿Kósꞌín sꞌi̱in nga siìkine‑ná yijo‑la̱?
Jesús kitsò‑la̱:
―Nguì o̱kixi̱í xi xan‑nò.
Jñò,
tsà mìkiì chji̱ne̱e yijo‑na̱ ꞌa̱n xi Kiꞌndí‑la̱ Xi̱ta̱ xan‑la̱ yijo‑na̱,
ti̱koa̱ mìkiì sꞌio̱o jní‑na̱,
mìkiì sꞌe̱‑nò kjoa̱binachon.
Jè xi ski̱ne̱ yijo‑na̱ ti̱koa̱ skoí jní‑na̱ tjín‑la̱ kjoa̱binachon ni̱ta̱ kjé‑ne.
ꞌA̱n siìkjaáya‑la̱ kꞌe̱ nga kjoe̱hetꞌaà na̱chrjein.
Yijo‑na̱,
jè xi kixi̱ kjoa̱ xi nguì yijo xi ma chine;
koa̱ jè jní‑na̱ jè nandá xi nguì kixi̱ kjoa̱ nga ma ꞌyò.
Jè xi ski̱ne̱ yijo‑na̱ koa̱ skoí jní‑na̱,
kjitꞌaà na̱chrjein ya̱ kíjnako̱‑na,
ti̱koa̱ ꞌa̱n kjitꞌaà na̱chrjein ya̱ tìjna̱kjoòkoa̱a.
Na̱ꞌèn‑na̱ xi kisìkasén‑na,
tíjnakon‑né;
ko̱ i̱tꞌaà tsꞌe̱‑né nga tìjna̱koan;
kꞌoa̱á ti̱sꞌín tjín jè xi ski̱ne̱ yijo‑na̱,
i̱tꞌaà tsꞌa̱n kíjnakon‑né.
Jè i̱nchra̱jín xi itjojen‑ne ngajmiì,
mìtsà jè xíkjín i̱nchra̱jín maná xi tsakjèn xi̱ta̱ jchínga kjiìn‑nò;
nga komà i̱skan,
xi̱ta̱ xi tsakjèn,
kꞌen‑né.
Ta̱nga jè xi ko̱kje̱n i̱nchra̱jín xi itjojen‑ne ngajmiì,
sꞌe̱é‑la̱ kjoa̱binachon ni̱ta̱ kjé‑ne.
Jesús kꞌoa̱á sꞌín kiìchja̱ nga tsakóya ya̱ niꞌya i̱ngo̱ sinagoga ya̱ na̱xa̱ndá Capernaum.
Jñà xi̱ta̱ kꞌe̱ nga kiìꞌnchré koni sꞌín tsakóya Jesús,
kjín ma xi̱ta̱ xi kotaꞌyàtꞌaà‑la̱ xi kitsò:
―Jñà ꞌén koi,
ꞌñó ꞌin tjín.
¿Yá xi ko̱kjeiín‑la̱?
Jesús,
kꞌe̱ nga kijtseèya‑la̱ nga jñà xi̱ta̱ xi kotaꞌyàtꞌaà‑la̱ chꞌo nchijoóya‑ne ꞌén xi tsakóya,
kitsò‑la̱:
―¿ꞌÉn koi,
a mì sasén‑nò?
¿Kósꞌín ko̱ma‑ne tsà jcha̱‑ná ꞌa̱n xi Kiꞌndí‑la̱ Xi̱ta̱ xan‑la̱ yijo‑na̱ nga kjímijìn ìjngoò kꞌa‑na ñánda tìjna̱a nga sa̱ ítjòn?
Jè Ini̱ma̱ Tsjeè‑la̱ Nainá xi síkíjnakon‑ná.
Jè yijo‑ná nìmé chjí‑la̱.
ꞌÉn xi ꞌa̱n okóya‑nò,
tsꞌe̱é Ini̱ma̱ Tsjeè‑la̱ Nainá,
ko̱ tsjá‑la̱ kjoa̱binachon ini̱ma̱‑nò.
Ta̱nga jñò tjín iꞌnga xi̱ta̱ xinguio̱o xi mìkiì mokjeiín‑la̱.
Nga jè Jesús jye tíjiìn‑la̱ kóni skanda tàtsꞌen‑la̱ kjoa̱ yá‑né xi mìkiì ko̱kjeiín‑la̱ ko̱ yá‑né xi si̱ìnga̱tsja i̱tꞌaà tsꞌe̱ xi̱ta̱ kondra̱‑la̱.
Jesús kitsò ìsa̱:
―Koií kꞌoa̱sꞌín kixan‑nò nga ni̱jngoò xi̱ta̱ xi ko̱ma kji̱nchrobàtꞌaà‑na̱ tsà mìtsà jè Na̱ꞌèn‑na̱ kji̱nchrobàko̱.
I̱kjoàn kjìn jchán xi̱ta̱ xi kotaꞌyàtꞌaà‑la̱ Jesús xi tji̱ngui‑la̱ tsibítsꞌia̱ nga kiì‑ne ítsꞌi̱n.
Mì ti̱ kiì ya̱ chinchimako̱‑ne.
Jesús kitsò‑la̱ jñà xi̱ta̱‑la̱ xi tejò ma‑ne:
―Jñò,
¿a ti̱koa̱á mejèn‑nò nga onguió?
Kiìchja̱ Simón Pedro,
kitsò:
―Na̱ꞌèn,
¿yá xi onguítji̱ngui‑la̱je̱n?
Ji̱‑né xi tjín‑lè ꞌén xi tsjá kjoa̱binachon.
Ngaje̱n ꞌya‑náje̱n,
ti̱koa̱á mokjeiín‑naje̱n nga ji̱‑né xi Cristo,
xi Kiꞌndí‑la̱ Nainá xi tíjnakon.
Jesús kitsò‑la̱:
―ꞌA̱n,
xó kꞌoa̱á sꞌín jaàjiìn‑nò nga tejò ma‑nò,
mé‑ne nga ki̱tjáko̱‑ná.
Ta̱nga jñò,
ya̱á tíjnajiìn jngoò‑nò xi xi̱ta̱ nei̱í tísíxájiìn ini̱ma̱‑la̱.
Jesús,
jè kiìchja̱ i̱tꞌaà tsꞌe̱ Judas,
kiꞌndí‑la̱ Simón Iscariote.
Nga jè si̱ìnga̱tsja Jesús i̱tꞌaà tsꞌe̱ xi̱ta̱ kondra̱‑la̱.
Jè Judas,
xi ya̱ itjojiìn xi̱ta̱‑la̱ Jesús xi tejò ma‑ne.